Az Élet Igéje 2009. február

„Ha valaki követni akar, de nem gyűlöli apját, anyját, feleségét, gyermekeit, fivéreit és nővéreit, sőt még saját magát is, nem lehet a tanítványom.” (Lk 14,26) 

Mit szólsz ehhez? Ugye hallatlanul sokat követel ez a radikális ige? Jézus, aki felbonthatatlannak mondta a házasságot és azt parancsolta, hogy szeressünk mindenkit – így különösen is a szüleinket –, ugyanaz a Jézus most mégis azt kívánja, hogy szorítsuk háttérbe minden szép földi érzelmünket, amennyiben azok akadályoznák az iránta való szeretet közvetlenségét. Ilyesmit csak Isten kívánhat.
Jézus valóban kiszakítja az embereket természetes életmódjukból és mindenekelőtt önmagához akarja kötni őket, hogy megvalósítsa a földön az egyetemes testvériséget.
Ha terve megvalósításának útjában akadályt talál, azt ledönti, „levágja”. Ezért beszél az Evangélium „kardról”, természetesen átvitt értelemben.
„Holtaknak” nevezi azokat, akik nem tudták jobban szeretni Őt, mint anyjukat, feleségüket vagy saját életüket. Emlékszel arra az emberre, aki azt kérte, hogy apját eltemethesse, mielőtt az Ő nyomába szegődne? Neki válaszolta Jézus: „Hagyd a holtakra, hadd temessék halottaikat!” 
Ilyen magas követelménnyel szemben talán félelem tölt el; talán arra gondolsz, hogy Jézus szavai az akkori időkben voltak érvényesek, vagy azoknak szólnak, akik rendkívüli hivatást kaptak Jézus követésére.
Tévedsz. Ezek a szavak mindenkor érvényesek, a mi korunkban is és érvényesek minden keresztényre; tehát rád is vonatkoznak.
A mai időkben számtalan alkalom kínálkozik, hogy megvalósítsd Jézus tanítását.
Talán van valaki a családodban, aki ellenzi a kereszténységet?
Jézus azt kívánja, hogy tégy tanúságot róla az életeddel és alkalmas pillanatban a szavaiddal is, annak ellenére, hogy esetleg gúnyolnak vagy gyaláznak miatta.
Áldott állapotban vagy és férjed azt akarja, hogy szakítsd meg a terhességet? Istennek engedelmeskedj, ne az embereknek!
Egyik testvéred gyanús, vagy egyenesen helytelen szándékkal akar egy bizonyos társaságba bevezetni? Ne tarts vele!
Becstelen úton szerzett pénzt akarnak elfogadtatni veled? Őrizd meg becsületedet!
Egész családod be akar vonni a lelkiismeretlen, felelőtlen nagyvilági életbe? Inkább szakíts velük, nehogy Krisztus távozzék el tőled.

„Ha valaki követni akar, de nem gyűlöli apját, anyját, feleségét, gyermekeit, fivéreit és nővéreit, sőt még saját magát is, nem lehet a tanítványom.”

Hitetlen családból származol és Krisztushoz való megtérésed miatt szakadás támadt köztetek? Ne riadj meg! Ez az evangélium következménye. Ajánld fel Istennek gyötrődésedet szeretteidért, de ne add fel!
Krisztus kiváltságos módon magához hívott, s most elérkezett a pillanat, amikor a teljes önátadás azt kívánja, hogy hagyd el atyádat és anyádat, vagy esetleg szakíts a menyasszonyoddal?
Tedd meg, amit elhatároztál!
Aki nem küzd, az nem is győzhet.

„Ha valaki követni akar, de nem gyűlöli apját, anyját, feleségét, gyermekeit, fivéreit és nővéreit, sőt még saját magát is, nem lehet a tanítványom.”

„… sőt még saját magát is”
Az üldöztetések földjén élsz, és ha kiállsz Krisztus mellett, az életedet veszélyezteti? Légy bátor! Van, amikor még ezt is megkívánja hitünk. A vértanúk kora soha nem ér teljesen véget az egyházban.
Életünk során előbb-utóbb mindannyiunknak választanunk kell Krisztus és a világ dolgai között, hogy hiteles keresztények maradhassunk. Számodra is elérkezik ez a pillanat.
Ne félj! Ne féltsd az életed! Jobb elveszíteni azt Istenért, mint nem találni meg soha többé. A másik Élet valóság!
Ne féltsd szeretteidet sem! Isten szereti őket. Egy napon majd – ha képes leszel arra, hogy Istent jobban szeresd náluk – Ő melléjük áll, és szeretetének mindeneket vonzó igéivel fogja hívni őket. Te pedig segítesz majd nekik, hogy veled együtt Krisztus igazi tanítványaivá legyenek.

Chiara Lubich